Diari Oficial de la Generalitat Valenciana


Sumari del DOGV 3655, del 29-12-1999 (1999/10622)

ORDRE de 22 de desembre de 1999, de la Conselleria d'Indústria i Comerç, per la qual es regulen les ajudes en matèria de formació comercial en el marc del Fons Social Europeu.
-------------------------------------------------------------------------------------------------------------------------------------------------------------------------------

### Dades del document

Número de DOGV
:   3655

Data del DOGV
:   29-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10996


Data del document
:   22-12-1999

Organisme emissor
:   Conselleria d'Indústria i Comerç

Tipus de document
:   Ordre

Anàlisi jurídica

 Descriptors 

:   * distribució comercial
    * petita i mitjana empresa
    * comerç interior
    * distribuïdor comercial
    * suport econòmic
    * formació en el lloc de treball

ORDRE de 22 de desembre de 1999, de la Conselleria d'Indústria i Comerç, per la qual es regulen les ajudes en matèria de formació comercial en el marc del Fons Social Europeu. [1999/10983]
  
La Llei de la Generalitat Valenciana 8/1986, de 29 de desembre, d'Ordenació del Comerç i Superfícies Comercials, dictada a l'empara de la competència exclusiva en matèria de comerç interior reconeguda per l'article 34.1.5 de l'Estatut d'Autonomia, en l'article 45 estableix que la Generalitat, a través de la Conselleria d'Ocupació, Indústria i Comerç, fomentarà el perfeccionament de la formació dels comerciants, dels directius i els empleats del sector de distribució de béns i serveis.
  
Per això, i en virtut de les facultats que m'atorguen l'article 35 de la Llei 5/1983, de 30 de desembre, del Govern Valencià, i l'article 47 del Text Refós de la Llei d'Hisenda Pública Valenciana
  
ORDENE
  
Article 1. Objecte i àmbit
  
1. L'objecte de la present ordre és establir el règim de la concessió d'ajudes en matèria de formació que incidisca en el sector de distribució de béns i serveis, per a les accions que s'indicaran, desenvolupades a la Comunitat Valenciana, d'acord amb les consignacions que amb aquesta finalitat establisca la Llei de Pressupostos de la Generalitat Valenciana per a l'exercici 2000.
  
2. El règim d'ajudes s'aplicarà tal com es determina en els articles següents.
  
Article 2. Accions susceptibles de suport
  
1. Les ajudes es destinaran a la realització de les accions formatives que desenvoluparan algunes de les següents matèries, sense perjudici que, amb caràcter excepcional, puguen atendre's cursos d'especialització professional en activitats comercials.
  
- Direcció i administració de l'empresa comercial.
  
- Gestió de l'empresa comercial.
  
- Joves emprenedors en el comerç.
  
- Gerent del xicotet comerç.
  
- Màrqueting.
  
- Merchandising.
  
- Qualitat aplicada al comerç, atenció al client.
  
- Tècniques de vendes.
  
- Gestió de punts de venda.
  
- L'euro i el xicotet comerç.
  
- Imatge de l'establiment comercial. Aparadorisme.
  
- Publicitat i promoció del punt de venda.
  
- Equipaments comercials en l'entorn urbà.
  
- Gerència en centres comercials urbans.
  
- Logística de la distribució.
  
- Gestió de compres i magatzems.
  
- Innovacions tecnològiques en el sector de la distribució.
  
- Centrals de compres.
  
- Productes ecològics i distribució comercial, envasaments.
  
- Comerç d'oci en entorns turístics i rurals.
  
- Comerç i medi ambient.
  
- Gestió i tècniques de franquícies.
  
- Nous hàbits de consum.
  
- Investigació de mercat.
  
- Anglés, alemany o francés comercial.
  
- Informàtica aplicada a la gestió comercial i ofimàtica.
  
- Règim fiscal de les PIME.
  
- Règim laboral de les PIME.
  
- Comptabilitat per ordinador.
  
I es destinaran a algunes de les accions següents:
  
a) Formació contínua: facilitar l'adaptació dels professionals, empresaris i empleats als canvis produïts en el sector de la distribució.
  
b) Inserció de parats de llarga duració: aconseguir la inserció professional dels desocupats de llarga duració que estiguen un any com a mínim en situació de desocupació o bé, que tot i que estiguen en aquesta situació un període de temps menor, corren el risc de convertir-se en parats de llarga duració.
  
c) Inserció de joves: accés al sector de desocupats menors de 25 anys, i també la igualtat d'oportunitats entre homes i dones.
  
d) Fomentar l'activitat empresarial de les dones i el seu accés als llocs de decisió en el sector de la distribució comercial.
  
e) Joves que no aconsegueixen superar l'ensenyament obligatori: accés al sector de menors, a partir de 16 anys, per a la seua inserció professional.
  
2. Les ajudes que s'estableixen en aquesta ordre es materialitzaran en la subvenció de les següents accions formatives:
  
a) La duració dels cursos que s'emparen en la present convocatòria s'establirà a partir de mòduls de 50 hores. El cost del mòdul es calcularà aplicant el coeficient de 1.250 pessetes hora/alumne fins a un màxim de 20.000 pessetes per hora.
  
b) Les entitats sol·licitants podran proposar la realització de cursos de duració superior als mòduls establits, mitjançant la unió de diversos mòduls.
  
c) Excepcionalment, també podran realitzar-se accions que promoguen experiències formatives d'ensenyament a distància i altres que permeten la realització d'activitats formatives de caràcter intensiu per a desocupats.
  
d) Així mateix, i amb caràcter excepcional, podran considerar-se aquelles accions formatives que, segons el criteri de la Direcció General de Comerç i Consum, per les pròpies característiques faciliten la no concurrència dels mòduls establits. En particular, aquest criteri serà aplicable a la realització de cursos emparats per titulacions pròpies d'universitats valencianes, tipus màster, especialista, expert, etc. que podran incloure experiències acadèmiques o professionals a l'estranger, i també altres accions d'àmplia repercussió en el sector de la distribució comercial. En aquests casos es podrà superar el cost del mòdul establit fins a un màxim de 30.000 PTA/hora, i també es podrà augmentar el percentatge màxim establit en l'apartat f) del punt 3.
  
e) Per a les accions descrites en els apartats c i d, els percentatges recollits en el punt 3 es podran adaptar a les característiques d'aquestes.
  
3. Els conceptes subvencionables i els percentatges màxims corresponents seran els següents:
  
Despeses de professorat
  
a) Professorat: 65%.
  
Costos directes
  
b) Material didàctic: 25%.
  
c) Lloguer o utilització de béns immobles: 5%.
  
d) Lloguer d'equips informàtics i audiovisuals, quan es tracte de cursos d'idiomes: 5%.
  
Costos indirectes
  
e) Publicitat: 15%.
  
f) Direcció i coordinació: 10%.
  
Despeses de desplaçament, allotjament i manutenció
  
g) Excepcionalment només en els casos de cursos intensius per a desocupats: 40%.
  
4. En qualsevol cas, la suma dels conceptes del pressupost definitivament proposat per l'entitat no podrà superar la quantitat que resulte d'aplicar els mòduls previstos en els apartats 2 a) i 2 d) d'aquest article.
  
Article 3. Beneficiaris de les ajudes
  
Podran ser beneficiaris d'ajudes les entitats públiques i privades sense fi de lucre, les associacions de comerciants i els col·legis professionals.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes que regula aquesta ordre hauran de dirigir-se a la Direcció General de Comerç i Consum i es presentaran en l'imprés normalitzat als serveis territorials de Comerç corresponents o per mitjà de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
2. Les sol·licituds hauran d'anar acompanyades dels documents que a continuació s'indiquen:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació que acredite que el sol·licitant està al corrent de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's a la data d'acabament del termini de presentació d'instàncies.
  
c) Memòria explicativa de les característiques de l'acció formativa que es desenvoluparà, que inclourà almenys:
  
- Programa formatiu, material didàctic, horari i calendari, localitat i domicili de realització del curs.
  
- Relació de professorat amb el seu curriculum vitae, que necessàriament haurà de tenir titulació universitària o, alternativament i només per a determinats cursos d'especialització professional, acreditar experiència de, com a mínim, cinc anys en l'esmentada activitat, a través de les cotitzacions en el règim corresponent de la Seguretat Social, i també, l'alta en l'Impost sobre Activitats Econòmiques, en els casos que resulte procedent.
  
- Pressupost detallat per partides.
  
3. El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i el 22 de gener de 2000.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb la indicació que si no ho fa així, es considerarà que ha desistit de la seua petició.
  
5. Els sol·licitants podran executar els projectes a partir de l'1 de gener de 2000, una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte. No obstant això anterior, els cursos acollits a aquesta possibilitat no podran haver finalitzat amb anterioritat a la data de resolució de la concessió de les ajudes.
  
Article 5. Criteris d'avaluació de les sol·licituds
  
1. Per a la concessió de les ajudes es valorarà:
  
a) Els factors que garantisquen la qualitat de la formació.
  
b) La trajectòria de l'entitat sol·licitant en convocatòries anteriors.
  
c) El programa formatiu.
  
d) El material didàctic.
  
e) El nivell del professorat.
  
f) Les pròpies característiques de l'activitat proposada i l'adequació a necessitats específiques de sectors o col·lectius concrets.
  
2. En els cursos de formació a distància, la valoració es realitzarà d'acord amb les seues especials característiques.
  
Article 6. Resolució de la concessió d'ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridores que considere necessaris per a resoldre la sol·licitud presentada.
  
2. Vista la proposta formulada per la Comissió de Suports a la Comercialització, el conseller d'Indústria i Comerç dictarà resolució de concessió de l'ajuda que en fixe expressament la quantia i que incorpore, si és el cas, les condicions, obligacions i determinacions accessòries a què haja d'ajustar-se el beneficiari.
  
3. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Així mateix, podran establir-se terminis parcials perquè el beneficiari execute com a mínim un determinat percentatge del projecte i perquè justifique el compliment d'altres condicions.
  
5. El termini màxim per a resoldre les sol·licituds que es formulen per a la concessió de les ajudes que s'estableixen en la present ordre serà d'un mes, comptat des de la data de publicació de l'ordre per la qual es fan públics les línies de crèdit i l'import global màxim destinat a la concessió de les ajudes previstes en aquesta disposició. Transcorregut el termini sense que s'hi haja dictat resolució, es considerarà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
6. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 7. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen amb posterioritat a l'esmentada concessió, i en especial els supòsits de:
  
- Canvis d'ubicació
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional
  
- Canvis o modificacions justificades del projecte inicial
  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.
  
2. El beneficiari estarà obligat, quan així ho determine la corresponent resolució de concessió de l'ajuda, a assabentar la Direcció General de Comerç i Consum de l'inici dels cursos.
  
3. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana i, si és el cas, dels òrgans competents del Fons Social Europeu, en relació amb les subvencions o ajudes concedides.
  
Article 9. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. La justificació de l'acció realitzada haurà de presentar-se en el termini d'un mes des de l'acabament, i en tot cas amb anterioritat al 15 d'octubre de 2000, llevat que per circumstàncies concurrents es determine un termini distint en la resolució de la concessió de l'ajuda.
  
3. La justificació de les despeses es presentarà a través de l'aplicació informàtica SIDEC que es lliurarà als corresponents serveis territorials de Comerç, acompanyades de:
  
a) Factures i la resta de documents justificatius de la despesa efectivament realitzada, que hauran de ser independents per a cada un dels cursos i estar expedits d'acord amb la normativa vigent. En la justificació de les despeses del professorat hauran de constar, qualsevol que siga la modalitat de la contractació efectuada, les dades identificadores d'aquest, les hores impartides i l'import corresponent. Quan es tracte d'activitats portades a terme per corporacions locals serà suficient, a aquests efectes, la presentació dels corresponents certificats de la despesa expedits per l'interventor en els quals conste l'acord de reconeixement de l'obligació i les dades anteriorment assenyalades.
  
Les despeses pròpies de l'entitat organitzadora no podran superar el 10% de l'ajuda.
  
b) Relació nominativa dels alumnes, amb fotocòpia del DNI, acompanyada dels documents justificatius de l'objectiu de l'article 2.1 a què pertany cada un, que seguidament s'indiquen:
  
- Formació contínua: quan es tracte de professionals o empresaris autònoms, Impost d'Activitats Econòmiques i document de cotització a la Seguretat Social; quan es tracte d'empleats i de treballadors per compte d'un altre, contracte de treball, nòmina o document de cotització a la Seguretat Social
  
- Inserció de parats de llarga duració i inserció de joves: targeta de sol·licitud d'ocupació.
  
La dita documentació estarà a la disposició de l'administració a l'inici del curs.
  
c) Acreditació, si és el cas, del compliment de les obligacions i condicions que s'hagueren establit en la resolució.
  
4. La Direcció General de Comerç i Consum, a la vista de la documentació aportada i de les dades d'assistència al curs expedirà un certificat de conformitat total o parcial amb els objectius del projecte aprovat, que servirà de base per a la liquidació de la subvenció concedida.
  
Article 10. Pagament anticipat de les ajudes
  
Per a les ajudes previstes en aquesta ordre, podrà anticipar-se el pagament de l'ajuda amb anterioritat a la realització del projecte en un 40% de l'import concedit, després de la presentació prèvia per part del beneficiari d'un aval bancari per la quantia anticipada, constituït d'acord amb la normativa vigent, als serveis territorials de la Conselleria d'Economia i Hisenda.
  
Article 11. Obligacions del beneficiari
  
1. L'entitat beneficiària no podrà contractar amb tercers la totalitat de les partides que conformen el contingut del curs.
  
2. Les despeses derivades de la realització d'accions formatives subvencionades d'acord amb allò que s'ha disposat en la present ordre seran objecte de registres comptables independents en la comptabilitat general de l'entitat organitzadora, la qual hi facilitarà l'accés del personal de la Direcció General de Comerç i Consum i de la Intervenció General de la Generalitat Valenciana quan hi siga requerida.
  
3. La publicitat i difusió dels programes haurà de fer-se d'acord amb les normes que en el moment de l'aprovació s'indiquen, i haurà de constar necessàriament el patrocini del Fons Social Europeu i de la Conselleria d'Indústria i Comerç.
  
Article 12. Minoració i resolució de les ajudes
  
1. L'alteració d'alguna de les característiques del projecte aprovat com ara l'incompliment de condicions i terminis establits en la resolució, la falta de justificació o la justificació insuficient o defectuosa de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà originar la minoració de la subvenció concedida.
  
Així mateix, les dades d'assistència, calculades d'acord amb la documentació aportada per l'entitat organitzadora i les visites d'inspecció que pogueren realitzar-se, quan no hi haja causa justificada, donaran lloc a la minoració de la subvenció inicialment concedida quan la quantitat resultant d'aplicar el mòdul de la subvenció corresponent a cada alumne per la quantitat estimada com a assistència mitjana al curs resultara inferior a les despeses efectivament justificades. No obstant això anterior, l'assistència d'alumnes als cursos programats podrà augmentar o disminuir fins a un 15%, sense que, per aquest motiu, es veja modificat l'import de la subvenció.
  
2. L'incompliment per part del beneficiari de qualsevol dels requisits, les condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament. En la tramitació del procediment es garantirà, en tot cas, el dret de l'interessat a l'audiència.
  
Disposicions addicionals
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2000.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 2000, mitjançant ordre de la Conselleria d' Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
Disposicions finals
  
Primera
  
Es faculta el director general de Comerç i Consum per a dictar les disposicions i adoptar les mesures que considere oportunes per al desenvolupament i l'aplicació d'allò que s'ha disposat en aquesta ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana
  
València, 22 de desembre de 1999
  
El conseller d'Indústria i Comerç
  
FERNANDO V. CASTELLÓ BORONAT